R. Kaliňák, podpredseda vláda a minister vnútra SR: (2007-10-23):
Pán poslanec, nespravodlivé by bolo, keby sme mali dva druhy hasičov. Hasiči, ktorí nemajú výsluhu a ktorí majú a rovnako sa im počíta nová výsluha. Tu si treba uvedomiť, že toto malo byť odstránené už pri zaradení hasičov do služobného pomeru, pretože služobný pomer ako taký by nemal umožňovať paralelne fungovať v obidvoch systémoch. Pri vstupe hasičov do osobitného sociálneho systému je to už absolútne vylúčené. A to je práve ten systém. Keby sme toto umožnili, to by znamenalo, že si vojak odrobí 15 rokov, dostane výsluhový dôchodok, príde do Policajného zboru, odrobí si, dajme tomu, ďalších 15 rokov. Poberá aj výsluhový dôchodok od vojakov, aj mu nabieha nový výsluhový dôchodok u policajtov, a keby sme mali dlhší odchodový vek do dôchodku, tak ešte pôjde do železničnej polície, potom skočí k colníkom, potom skočí de facto do zboru justičnej stráže. Čiže problém je v tom, že musíme zaviesť jednotný systém. Ja viem, že je to veľmi bolestivé predovšetkým pre tú skupinu hasičov, ktorí boli predtým vojaci, ktorí boli predtým predovšetkým členovia záchranných brigád. O tých vlastne ide. Nie je ich 10 %, lebo je ich približne asi 2 % celkového počtu hasičov, ale ide o to, že, samozrejme, je pravda, že oni si to nevymysleli, že odišli od vojakov a prešli do hasičských záchranných brigád ministerstva vnútra. To je pravda. V každom prípade majú na výber. Ak oni teraz upustia od poberania výsluhového dôchodku, budú sa im tieto roky započítavať navyše. To znamená, im budúca výsluha bude rásť. To vlastne sa im prerušil ich služobný pomer, prestanú brať dôchodok a nová služobná činnosť v hasičskom zbore bude navyšovať ten ich dôchodok, ktorý majú doteraz. A keď skončia v hasičskom zbore, budú ho mať navýšený o tú službu podľa nového systému v hasičskom zbore. Ale nie je možné, aby mali obidve veci naraz. To, bohužiaľ, nie je spravodlivé voči všetkým ostatným ozbrojeným zložkám, ktoré v štáte existujú, pretože to by potom každý mohol mať. Čiže ja viem, že je to bolestivé, ale je to situácia, ktorá nemá riešenie. Môžu sa rozhodnúť ostať v hasičskom zbore, ale musia prestať brať dôchodok. To je celý problém. Ale ten dôchodok im bude rásť. Ten dôchodok im, samozrejme, bude rásť, ak sa rozhodnú týmto spôsobom. Ak nie, samozrejme, môžu ísť do mestskej polície, tak ako ste naznačili, pán poslanec, pretože tá, samozrejme, služobný pomer nepozná a vo všetkých ostatných civilných úsekoch bývalí vojaci a všetci príslušníci ozbrojených zborov, samozrejme, môžu pôsobiť. Veľmi vítam, samozrejme, aj návrh pána poslanca Dubravaya, ktorý vlastne upravuje tú časť, ktorá bola do určitej miery opomenutá aj predchádzajúcimi úpravami. V čase, kedy sa zo železničnej polície stal ozbrojený zbor, neboli príslušníkom železničnej polície, ktoré predtým pracovali na ozbrojenej ochrane železníc, započítané ich roky výkonu takej istej policajnej služby v železniciach, ako je dnes. To znamená, bezpochyby tá služba, ktorú predtým policajti mali v Zbore národnej bezpečnosti, takisto si myslím, predtým teda, než vznikol Policajný zbor. To isté platí aj o nich, že tieto roky by sme im mali započítať, pretože boli to roky odbornej práce so zbraňou, odbornej práce pri ochrane verejného poriadku v oblasti železníc. Čiže tento návrh vítam. To isté platí o hasičoch, ktorí do roku 2002, do konca roku 2002, teda v čase, kedy vznikol nový Hasičský a záchranný zbor, kedy došlo k transformácii jednotlivých požiarnych útvarov do jednotného Hasičského záchranného zboru, do toho v podstate tá služba a aj v závodných hasičských zboroch bola príbuzná. Od roku 2002 sa začala výrazne líšiť jednak preto, že služba v týchto zboroch začala byť o mnoho inak honorovaná ako tá, ktorá je v štátnych službách, samozrejme, lepšie. A po druhé, Hasičskému záchrannému zboru pribudla práve tá účasť v integrovanom záchrannom systéme, to znamená predovšetkým tá vec, ktorá sa líši. Je pomoc pri dopravných nehodách a živelných pohromách. To sú veci, kde, samozrejme, závodné hasičské zbory nezasahujú prakticky vôbec. Preto vlastne ten limit do roku 2002. Čiže tento návrh, samozrejme, podporujem a navrhujem ho takisto zaradiť a schváliť. Ešte raz sa chcem poďakovať všetkým pánom poslancom za podporu tohto zákona naprieč celou šírkou tejto Národnej rady.